RO Jurnalul Oficial al Uniunii Europene L 230/58

DECIZIA NR. 293/15/COL A AUTORITĂȚII AELS DE SUPRAVEGHERE

din 14 iulie 2015

de aprobare a programului național stabilit de Islanda pentru controlul salmonelei la păsările de curte și produsele de pasăre [2016/1421]

AUTORITATEA AELS DE SUPRAVEGHERE,

având în vedere actul menționat în capitolul I partea 7.1 punctul 8b din anexa I la Acordul privind SEE [Regulamentul (CE) nr. 2160/2003 al Parlamentului European și al Consiliului din 17 noiembrie 2003 privind controlul salmonellei și al altor agenți zoonotici specifici, prezenți în rețeaua alimentară (1)],

având în vedere actul menționat în capitolul I partea 6.1 punctul 17 din anexa I la Acordul privind SEE [Regulamentul (CE) nr. 853/2004 al Parlamentului European și al Consiliului din 29 aprilie 2004 de stabilire a unor norme specifice de igienă care se aplică alimentelor de origine animală (2)],

având în vedere actul menționat în capitolul I partea 7.2 punctul 53 din anexa I la Acordul privind SEE [Regulamentul (UE) nr. 200/2010 al Comisiei din 10 martie 2010 de punere în aplicare a Regulamentului (CE) nr. 2160/2003 al Parlamentului European și al Consiliului în ceea ce privește obiectivul UE de reducere a prevalenței anumitor serotipuri de Salmonella la efectivele reproducătoare adulte din specia Gallus gallus (3)],

având în vedere actul menționat în capitolul I partea 7.2 punctul 55 din anexa I la Acordul privind SEE [Regulamentul (UE) nr. 517/2011 al Comisiei din 25 mai 2011 de punere în aplicare a Regulamentului (CE) nr. 2160/2003 al Parlamentului European și al Consiliului cu privire la stabilirea unui obiectiv al UE de reducere a prevalenței anumitor serotipuri de Salmonella la găinile ouătoare din specia Gallus gallus și de modificare a Regulamentului (CE) nr. 2160/2003 și a Regulamentului (UE) nr. 200/2010 al Comisiei (4)],

având în vedere actul menționat în capitolul I partea 7.2 punctul 57 din anexa I la Acordul privind SEE [Regulamentul (UE) nr. 200/2012 al Comisiei din 8 martie 2012 privind un obiectiv al Uniunii de reducere a Salmonella enteritidis și Salmonella typhimurium la efectivele de pui de carne, astfel cum se prevede în Regulamentul (CE) nr. 2160/2003 al Parlamentului European și al Consiliului (5)],

având în vedere actul menționat în capitolul I partea 7.2 punctul 51 din anexa I la Acordul privind SEE [Regulamentul (UE) nr. 1190/2012 al Comisiei din 12 decembrie 2012 privind un obiectiv al Uniunii de reducere a Salmonella Enteritidis și a Salmonella Typhimurium la efectivele de curcani, astfel cum se prevede în Regulamentul (CE) nr. 2160/2003 al Parlamentului European și al Consiliului (6)], astfel cum a fost adaptat la Acordul privind SEE prin punctul 4 litera (d) din Protocolul 1 la Acordul privind SEE și articolul 1 alineatul (2) și articolul 3 din Protocolul 1 la Acordul privind Autoritatea de Supraveghere și Curtea de Justiție,

având în vedere Decizia nr. 494/13/COL a Autorității AELS de Supraveghere („autoritatea”) din 11 decembrie 2013 de autorizare a membrului Colegiului cu atribuții speciale pentru chestiuni veterinare și fitosanitare să ia anumite decizii și măsuri (documentul nr. 683826), în special punctul 1,

întrucât:

Regulamentul (CE) nr. 2160/2003 vizează adoptarea de măsuri adaptate și eficiente pentru depistarea și controlul salmonellei și al altor agenți zoonotici în toate stadiile pertinente ale producției, prelucrării și distribuției, îndeosebi la nivelul producției primare, în așa fel încât să se reducă prevalența acestora și riscul pe care-l reprezintă pentru sănătatea publică.

Prin Regulamentul (UE) nr. 200/2010 a fost stabilit un obiectiv la nivelul SEE de reducere a prevalenței tuturor serotipurilor de Salmonella relevante din punctul de vedere al sănătății publice la efectivele reproducătoare din specia Gallus gallus la nivelul producției primare.

Prin Regulamentul (UE) nr. 517/2011 a fost stabilit un obiectiv la nivelul SEE de reducere a prevalenței anumitor serotipuri de Salmonella la găinile ouătoare din specia Gallus gallus.

Prin Regulamentul (UE) nr. 200/2012 a fost stabilit un obiectiv de reducere a Salmonella Enteritidis și Salmonella Typhimurium la efectivele de pui de carne.

Prin Regulamentul (UE) nr. 1190/2012 a fost stabilit un obiectiv de reducere a Salmonella Enteritidis și Salmonella Typhimurium la efectivele de curcani.

În vederea realizării obiectivelor SEE, statele membre trebuie să instituie programe naționale pentru controlul salmonelei la populațiile relevante și să le înainteze autorității, în conformitate cu Regulamentul (CE) nr. 2160/2003.

Islanda a înaintat programul său național pentru controlul salmonelei la păsările de curte și produsele de pasăre. Programul de control vizează reducerea prevalenței tuturor serotipurilor de Salmonella sub 1 % la toate efectivele de păsări de curte, și anume la efectivele reproducătoare din specia Gallus gallus, la găinile ouătoare din specia Gallus gallus, la efectivele de pui de carne și la efectivele de curcani.

Autoritatea a considerat că programul prezentat de Islanda ar trebui să fie aprobat, întrucât respectă legislația sanitar-veterinară relevantă a SEE, în special Regulamentul (CE) nr. 2160/2003. Autoritatea ia act, de asemenea, de faptul că Islanda nu a furnizat informațiile necesare pentru a evalua dacă programul de control este echivalent cu cele aprobate pentru Finlanda și Suedia, astfel cum se prevede la articolul 8 din Regulamentul (CE) nr. 853/2004.

Ca urmare, prin Decizia nr. 209/15/COL, Autoritatea a înaintat chestiunea Comitetului AELS pentru chestiuni veterinare și fitosanitare. Comitetul a aprobat în unanimitate decizia privind aprobarea programului național stabilit de Islanda pentru controlul salmonelei la păsările de curte și la produsele de pasăre. În consecință, proiectul de măsuri este conform cu avizul comitetului,

ADOPTĂ PREZENTA DECIZIE:

1. Se aprobă programul național stabilit de Islanda pentru controlul salmonelei la efectivele reproducătoare din specia Gallus gallus, la găinile ouătoare din specia Gallus gallus, la efectivele de pui de carne și la efectivele de curcani.

2. Prezenta decizie se adresează Islandei.

3. Decizia intră în vigoare imediat.

4. Prezenta decizie este autentică în limba engleză.

Adoptată la Bruxelles, 14 iulie 2015. Pentru Autoritatea AELS de Supraveghere Helga JÓNSDÓTTIR Membru al colegiului Markus SCHNEIDER Director interimar

(1) JO L 325, 12.12.2003, p. 1.

(2) JO L 139, 30.4.2004, p. 55.

(3) JO L 61, 11.3.2010, p. 1.

(4) JO L 138, 26.5.2011, p. 45.

(5) JO L 71, 9.3.2012, p. 31.

(6) JO L 340, 13.12.2012, p. 29.